Gylfi Magnússon , dósent við Háskóla Íslands og formaður bankaráðs Seðlabanka Íslands . Gylfi Magnússon , dósent við Háskóla Íslands og formaður bankaráðs Seðlabankans , gerir athugasemd við fjárfestingar fyrirhugaðs Þjóðarsjóðs eins og þeim er lýst í frumvarpi og greinargerð um sjóðinn . Segir Gylfi að hætt sé við töluverðum umboðsvanda ( e. Principal - agent problem ) í fyrirkomulagi fjárfestinga í frumvarpinu þar sem hagsmunir fjármálafyrirtækisins og ríkissjóðs fari ekki nema að hluta saman . Þetta kemur fram í umsögn Gylfa um frumvarp til laga um Þjóðarsjóð sem nálgast má á vef Alþingis . „ Í frumvarpinu og greinargerð er talsverður texti um fjárfestingar fyrirhugaðs sjóðs . Er helst á honum að skilja að hugmyndin sé að samið verði við fjármálafyrirtæki um að reka sjóðinn eins og fjárfestingarsjóð í virkri stýringu ( e. active portfolio management ) . Þannig myndu starfsmenn fjármálafyrirtækisins reyna að finna æskilegar eignir eða eignaflokka til að veðja á og kaupa ýmist eða selja eftir því hvað þeim líst best á hverju sinni , “ segir í umsögninni og jafnframt að ýmislegt sé við þetta að athuga . „ Í fyrsta lagi er hætt við töluverðum umboðsvanda ( e. principal - agent problem ) í slíku fyrirkomulagi þar sem hagsmunir fjármálafyrirtækisins ( og jafnvel einstakra starfsmanna þess ) og ríkissjóðs fara ekki nema að hluta saman . Það kallar á mjög virkt og mikið eftirlit af hálfu stjórnenda sjóðsins . Slíkt er alltaf dýrt , m.a. vegna þess að stjórnendurnir þurfa ekki einungis að fylgjast með fjármálafyrirtækinu heldur einnig alþjóðlegum fjármálamörkuðum . Þar fyrir utan er hætt við umboðsvanda vegna þess að hagsmunir stjórnendanna og ríkissjóðs fara ekki nema að hluta saman , “ segir Gylfi sem telur fyrirkomulagið ekki heppilegt af þessum sökum . „ Má raunar benda á því til stuðnings að þetta er ekki sú leið sem stærstu íslensku lífeyrissjóðirnir hafa farið við að ávaxta erlendar eignir sínar , sem eru raunar talsvert meiri en verða mun hjá Þjóðarsjóðnum . Lífeyrissjóðirnir ávaxta erlendar eignir sínar með því að reka eins konar sjóðasjóði ( e. fund of funds ) . M.ö.o. Þá kaupa þeir hlutdeildarskírteini í fjárfestingarsjóðum sem reknir eru af stórum erlendum sjóðastjórnunarfyrirtækjum í stað þess að kaupa beint einstök verðbréf , “ segir Gylfi sem telur að sambærilegt fyrirkomulag væri mun heppilegra fyrir Þjóðarsjóðinn heldur en það sem lagt er til í frumvarpinu .